Document ID: 32009D0239

KOMISIJAS LĒMUMS
(2008. gada 10. decembris)
par valsts atbalstu C 60/07, ko Itālija piešķīrusi Fluorite di Silius s.p.a.
(izziņots ar dokumenta numuru C(2008) 7805)
(Autentisks ir tikai teksts itāļu valodā)
(Dokuments attiecas uz EEZ)
(2009/239/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu un jo īpaši tā 88. panta 2. punkta pirmo daļu,
ņemot vērā Līgumu par Eiropas Ekonomikas zonu un jo īpaši tā 62. panta 1. punkta a) apakšpunktu,
pēc tam, kad ieinteresētās personas aicinātas iesniegt savas piezīmes atbilstīgi minētajiem pantiem (1), un ņemot vērā šīs piezīmes,
tā kā:
I. PROCEDŪRA
(1)
Komisija 2007. gada 11. decembrī Itālijai paziņoja par lēmumu uzsākt EK līguma 88. panta 2. punktā paredzēto oficiālo izmeklēšanas procedūru attiecībā uz atbalstu, kas piešķirts Fluorite di Silius s.p.a. Komisijas lēmumu uzsākt izmeklēšanas procedūru publicēja Eiropas Savienības Oficiālajā Vēstnesī (2). Komisija aicināja ieinteresētās personas iesniegt savas piezīmes.
(2)
Komisija 2008. gada 17. janvārī saņēma Itālijas apsvērumus par oficiālās izmeklēšanas uzsākšanu. Komisija 2008. gada 20. februārī lēmumu par procedūras uzsākšanu nosūtīja trim uzņēmumiem, kuri bija snieguši savas piezīmes par oficiālas izmeklēšanas uzsākšanu saistītā lietā C 16/06 Nuova Mineraria Silius (3). Komisija saņēma šo trīs uzņēmumu sniegtās piezīmes attiecīgi 2008. gada 3. martā, 2008. gada 4. martā un 2008. gada 5. martā. Trešo personu apsvērumus 2008. gada 28. aprīlī nosūtīja Itālijai, lai tā varētu sniegt savas piezīmes.
(3)
Komisijas un Itālijas iestāžu sanāksme notika 2008. gada 18. martā. Komisija 2008. gada 15. maijā Itālijai nosūtīja informācijas pieprasījumu, uz kuru Itālija atbildēja ar vēstuli, kas reģistrēta 2008. gada 10. jūnijā.
II. APRAKSTS
(4)
Komisija 2007. gada 8. februārī saņēma sūdzību, kurā apgalvots, ka Sardīnijas reģionālā pašvaldība (Regione Autonoma Sardegna) plāno: i) izsludināt konkursu par Genna Tres Montis raktuvju koncesiju, no kuras 2006. gada 25. jūlijā bija atteicies Nuova Mineraria Silius; ii) izveidot jaunu uzņēmumu Fluorite di Silius s.p.a, kas piedalītos konkursā; un iii) visus bijušos Nuova Mineraria Silius darbiniekus pārcelt darbā uz Fluorite di Silius s.p.a.
(5)
Sardīnijas reģionālā pašvaldība 2006. gada jūnijā izveidoja uzņēmējdarbības plānu (Programma di intervento e gestione), lai turpinātu raktuvju Genna Tres Montis darbību. Banca CIS 2006. gada septembrī veica priekšizpēti, kurā secināja, ka minētais plāns ir ekonomiski dzīvotspējīgs. Pamatojoties uz šo priekšizpēti, Sardīnijas reģionālā pašvaldība 2006. gada 4. oktobrī nolēma izveidot uzņēmumu, kurš piedalītos konkursā par raktuvju koncesiju (4). Pēc tam izveidoja Fluorite di Silius s.p.a., kas pilnībā pieder Sardīnijas reģionālajai pašvaldībai.
(6)
Tāpat kā Nuova Mineraria Silius gadījumā jaunā uzņēmuma galvenā darbības joma bija fluorīta (5) un galenīta (6) ražošana un pārdošana. Fluorite di Silius s.p.a. uzņēmējdarbības plāns pamatojās uz apmēram 2,23 miljonu tonnu rūdas ieguvi, kas saskaņā ar pašreizējiem aprēķiniem izsmeltu raktuvēs esošās rezerves (7). Tāpat kā Nuova Mineraria Silius gadījumā produkcijas lielākā daļa tiktu pārdota fluorūdeņražskābes piegādātājam Fluorsid s.p.a. Sardīnijas reģionālajai pašvaldībai pieder 40 % no šā uzņēmuma.
(7)
Konkursa par raktuvju koncesiju paziņojumu publicēja 2007. gada 9. martā. Līgumu piešķiršanas komiteja 2007. gada 23. maijā raktuvju koncesiju piešķīra vienīgajam pretendentam Fluorite di Silius s.p.a.
(8)
Attiecībā uz iepriekšminētajiem pasākumiem Komisija nolēma uzsākt EK līguma 88. panta 2. punktā paredzēto procedūru šādu trīs iemeslu dēļ.
(9)
Pirmkārt, konkursa uzaicinājumā bija noteikts, ka visus darbiniekus, kas bija nodarbināti Nuova Mineraria Silius pirms uzņēmuma likvidācijas, tostarp darbiniekus, uz kuriem attiecās atlaisto darbinieku mobilitātes shēma, bija jānodarbina vismaz piecus gadus, saglabājot to dienesta pakāpes un algu līmeni. Komisija uzskata, ka piedāvājumu konkursi ar šādiem ārpus tirgus nosacījumiem neatbilst tirgus ekonomikas ieguldītāja kritērijam. Jo īpaši šādi nosacījumi var radīt priekšrocību vismaz attiecībā uz pārdoto uzņēmumu, jo šis uzņēmums tiek atbrīvots no konkurences spiediena un to finansē tādējādi, ka valsts atsakās no ienākumiem (8).
(10)
Otrkārt, Komisija šaubījās par to, vai Sardīnijas reģionālā pašvaldība, izveidojot Fluorite di Silius s.p.a., lai uzņēmums piedalītos piedāvājumu konkursā par raktuvju koncesiju, rīkojās kā tirgus ekonomikas ieguldītājs. Uzņēmējdarbības plānā iekšējā peļņas norma bija paredzēta 3,5 % apmērā (9), kas ir ievērojami zem nozares vidējā rādītāja (10), kā arī zem ieguldītāja alternatīvām izmaksām, ko aprēķina, pamatojoties uz valsts parādzīmēm (11).
(11)
Treškārt, Kalnraktuvju departaments 2007. gada 6. jūnijā Sardīnijas reģionālajai pašvaldībai iesniedza ziņojumu (istruttoria) par šo lietu, kurā tas norādīja, ka projektam paredzētais deviņu gadu periods neļautu pilnībā amortizēt un atgūt ieguldījumus, kas paredzēti Fluorite di Silius s.p.a. uzņēmējdarbības plānā (apmēram 36,76 miljonus euro). Neatgūto ieguldījumu summa būtu ievērojama - apmēram 13,5 miljoni euro jeb 36 % no kopējās summas (12). Ātrāka aktīvu amortizācija būtu pretrunā Itālijas grāmatvedības noteikumiem, un jebkurā gadījumā tas būtu papildu slogs uzņēmuma peļņas aprēķināšanā. Tāpēc Komisija izteica šaubas par to, vai uzņēmējdarbības plāna galvenie punkti ir atbilstoši tirgus ekonomikas ieguldītāja principam.
(12)
2008. gada 18. martā notika Itālijas iestāžu un Komisijas sanāksme, kurā Komisija sīkāk paskaidroja bažas, ko tā bija izteikusi lēmumā par oficiālās izmeklēšanas uzsākšanu. Ar vēstuli, kas saņemta 2008. gada 16. aprīlī un reģistrēta 2008. gada 17. aprīlī, Itālijas iestādes Komisijai paziņoja, ka piedāvājumu konkurss par raktuvju koncesiju ir atcelts. Ar 2008. gada 10. jūnija vēstuli, kas reģistrēta tajā pašā dienā, Itālijas iestādes iesniedza 2008. gada 8. aprīļa oficiālā lēmuma kopiju par piedāvājumu konkursa atcelšanu (13). Šajā pašā vēstulē Itālijas iestādes norādīja, ka Fluorite di Silius s.p.a. uzņēmējdarbības plāns, kura dzīvotspēja tika apšaubīta lēmumā par oficiālās izmeklēšanas uzsākšanu, šobrīd ir pārtraukts.
(13)
Ar 2008. gada 16. aprīļa vēstuli, kas reģistrēta 2008. gada 17. aprīlī, Itālijas iestādes Komisijai paziņoja par nodomu izsludināt jaunu piedāvājumu konkursu, neietverot nosacījumu par visu bijušo Nuova Mineraria Silius darbinieku pārņemšanu (skatīt 9. apsvērumu). Itālijas iestādes Komisijai iesniedza arī piedāvājumu konkursa paziņojuma kopiju, kurā nebija ietverts nosacījums par bijušo darbinieku nodarbināšanu.
(14)
Ar 2008. gada 10. jūnija vēstuli, kas reģistrēta tajā pašā dienā, Itālijas iestādes paziņoja, ka gadījumā, ja uzņēmums nolemtu piedalīties nesen izsludinātajā piedāvājumu konkursā, tas iesniegtu jaunu uzņēmējdarbības plānu. Itālijas iestādes apņēmās informēt Komisiju par jaunā konkursa rezultātiem un iespējamo koncesijas piešķiršanu, no kuras Nuova Mineraria Silius bija atteikusies. Turklāt Itālijas iestādes apņēmās Komisijai pēc tās pieprasījuma iesniegt uzvarējušā pretendenta uzņēmējdarbības plānu (14).
(15)
Komisija norāda, ka gadījumā, ja Fluorite di Silius s.p.a., kas pilnībā pieder Sardīnijas reģionālajai pašvaldībai, nolemtu piedalīties jaunajā piedāvājumu konkursā, tā uzņēmējdarbības plānam būtu jāatbilst tirgus ekonomikas ieguldītāja principam.
(16)
Tā kā piedāvājumu konkurss, kas ietvēra nosacījumu par bijušo darbinieku nodarbināšanu, ir atcelts un iespēja, ka šis nosacījums ir valsts atbalsta elements, ir novērsta, Fluorite di Silius s.p.a. vairs nevar uzskatīt par potenciālo atbalsta saņēmēju. Turklāt uzņēmējdarbības plāns, kas bija iesniegts saistībā ar minēto piedāvājumu konkursu, šobrīd ir pārtraukts. Tādējādi var secināt, ka oficiālā izmeklēšanas procedūra vairs nav nepieciešama un tā ir jāizbeidz.
III. SECINĀJUMS
(17)
Ņemot vērā to, ka tika atcelts piedāvājumu konkurss par Genna Tres Montis raktuvju koncesiju, kas pakļauts noteiktiem nosacījumiem, oficiālā izmeklēšanas procedūra vairs nav nepieciešama.
(18)
Tādēļ ir jāizbeidz EK līguma 88. panta 2. punktā paredzētā oficiālā izmeklēšanas procedūra, ko 2007. gada 11. decembrī uzsāka attiecībā uz atbalstu, kas piešķirts Fluorite di Silius s.p.a.,
IR PIEŅĒMUSI ŠO LĒMUMU.
1. pants
Ar šo tiek izbeigta EK līguma 88. panta 2. punktā paredzētā oficiālā izmeklēšanas procedūra, ko 2007. gada 11. decembrī uzsāka saistībā ar Fluorite di Silius s.p.a.
2. pants
Šis lēmums ir adresēts Itālijas Republikai.
Briselē, 2008. gada 10. decembrī

Labels: 4
19
14
3
12
18